APSTIPRINĀTS

ar Alūksnes novada domes

27.05.2021. lēmumu Nr. 141

(protokols Nr. 9, 7.p.)

Alūksnes novada pašvaldības aģentūras

 “ALJA”

2020.gada publiskais pārskats

Alūksnē, 2021

1. **Pamatinformācija**

Alūksnes novada pašvaldības aģentūra “ALJA” (turpmāk - Aģentūra) ir dibināta 2002. gada 24. janvārī kā Alūksnes pilsētas domes un Alūksnes rajona Jaunalūksnes pagasta padomes pašvaldību kopīgā aģentūra.

Kopš 2002. gada Aģentūra piedzīvojusi vairākas reorganizācijas. Būtiskākās no tām bija saistītas ar administratīvi teritoriālo reformu - novadu izveidošanu 2009. gadā, kad tika reorganizēta Alūksnes pilsētas domes un Alūksnes rajona Jaunalūksnes pagasta padomes pašvaldību kopīgā iestāde “ALJA”, izveidojot Alūksnes novada pašvaldības aģentūru “ALJA”. Pamatojoties uz Alūksnes novada domes 2014. gada 25. septembra lēmumu Nr. 361 “Par Alūksnes novada pašvaldības grāmatvedības organizāciju”, ar 2015. gada 1. janvāri Aģentūras grāmatvedība tika pievienota Alūksnes novada pašvaldības centralizētai grāmatvedībai, izslēdzot Aģentūru no Valsts ieņēmumu dienesta Nodokļu maksātāju reģistra kā nodokļu maksātāju, un reģistrējot to kā nodokļu maksātāja – Alūksnes novada pašvaldības – struktūrvienību ar reģistrācijas kodu 90010446069. 2018. gada 2. aprīlī Aģentūra ierakstīta Latvijas Republikas Uzņēmumu reģistra publisko personu un iestāžu sarakstā kā Alūksnes novada pašvaldības padotības iestāde ar numuru 40900006848.

Aģentūras darbības galvenais mērķis ir - lietderīga un efektīva Alūksnes novada administratīvajā teritorijā esošo ūdenstilpju apsaimniekošana (izņemot ūdenstilpes, kurās zvejas tiesības nepieder valstij), publisko pakalpojumu sniegšana Alūksnes novada iedzīvotājiem, kā arī viesiem un tūristiem, rūpnieciskās zvejas, makšķerēšanas un licencētās makšķerēšanas, ūdenssporta un atpūtas organizācijas jautājumos, kas saistīti ar Alūksnes novada ūdenstilpēm (tajā skaitā - salu), upju un krasta zonas izmantošanu.

1. **Iestādes darbības rezultāti**

Savu mērķu sasniegšanai Aģentūra veic saimniecisko darbību, pamatojoties uz Publisko aģentūru likumu, Alūksnes novada domes saistošajiem noteikumiem, lēmumiem un Aģentūras nolikumu, atbilstoši normatīvajos aktos noteiktajai kārtībai un apmēram. Pamatojoties uz Alūksnes novada domes apstiprinātu vidēja termiņa darbības stratēģiju un apstiprinātu kārtējā gada budžetu, Aģentūra izstrādā savu kārtējā gada darba plānu.

Prioritātes 2020. gadā:

* Dabas aizsardzība;
* Ūdenstilpēm pieguļošās infrastruktūras uzlabošana;
* Zivju resursu papildināšana Alūksnes novada publiskajās ūdenstilpēs;
* Sabiedrības iesaistīšana un informēšana par saudzīgu dabas resursu izmantošanu;
* Normatīvo aktu aktualizēšana.

Darba nodrošināšanai gada laikā vidēji tiek nodarbināti 5 darbinieki. Pamatdarbības uzturēšanai 2020. gadā saņemti asignējumi no Alūksnes novada pašvaldības 80 157 EUR apmērā. Aģentūras galvenos ieņēmumus veido licencētās makšķerēšanas organizēšana, ko nosaka Alūksnes novada pašvaldības 2020. gada 27. februāra saistošie noteikumi Nr. 5/2020 “Par licencēto makšķerēšanu Alūksnes ezerā”. Aģentūra 2020. gadā realizēja 3 158 makšķerēšanas licences par kopējo summu 15 836 EUR. Makšķerēšanas licenču realizācija, pamatojoties uz noslēgtajiem līgumiem, tika veikta AS “VIRŠI-A” degvielas uzpildes stacijas diennakts veikalā, SIA “RC Ainava” veikalā, SIA “ZZ Dats” interneta vietnē [www.epakalpojumi.lv](http://www.epakalpojumi.lv), SIA "Latvijas Lauku konsultāciju un izglītības centrs” interneta vietnē www.manacope.lv un mobilajā aplikācijā “Mana Cope”, SIA “Mobilly” ar mobilā tālruņa palīdzību.

Veiksmīgi realizējot projektus, no Zivju fonda atbalsta līdzekļiem ar Alūksnes novada pašvaldības līdzfinansējumu tika veikti zivju resursu papildināšanas pasākumi, ielaižot Alūksnes ezerā 35 419 vienvasaras zandartu mazuļu, Sudala ezerā 14 000 vienvasaras zandartu mazuļu, Indzera ezerā 13 000 vienvasaras zandartu mazuļu. No Zivju fonda līdzekļiem konkursam pasākumā “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība (izņemot attiecīgās institūcijas kārtējos izdevumus)”, tika realizēts projekts “Alūksnes novada publisko ūdenstilpju zivju resursu aizsardzība”, kura ietvaros tika iegādāta piekabe “Respo 750V571 Multiroller”. Realizēti divi Zivju fonda atbalstītie projekti konkursa pasākumā “Zinātniskās pētniecības programmu finansēšana un līdzdalība starpvalstu sadarbībā zinātniskajos pētījumos zivsaimniecībā” - Zivsaimnieciskās ekspluatācijas noteikumu izstrāde Pededzes upei Alūksnes novada teritorijā un Zivsaimnieciskā izpēte Alūksnes ezerā.

2020. gadā Aģentūra turpināja iesākto darbu, kas saistīts ar nelikumīgās zvejas novēršanu Alūksnes novada ūdenstilpēs. 2020. gadā kopumā tika veikti 193 plānotie reidi, tiem veltītas aptuveni 1 158 stundas. Reidu laikā Alūksnes novada ūdenstilpēs tika konstatēti 9 pārkāpumi un sastādīti 2 administratīvo pārkāpumu protokoli un 7 lēmumi par administratīvā pārkāpuma procesa uzsākšanu par makšķerēšanas, vēžošanas un zemūdens medību vai licencētās makšķerēšanas pārkāpumiem, 8 no tiem Alūksnes ezerā. Sastādīts 1 administratīvā pārkāpuma protokols par rūpnieciskās zvejas noteikumu pārkāpumu Alūksnes ezerā un papildus kopā ar Valsts vides dienestu sastādīts 1 administratīvā pārkāpuma protokols par rūpnieciskās zvejas noteikumu pārkāpumu Alūksnes ezerā. Alūksnes ezerā tika izņemts 1 bezsaimnieka zivju zvejas tīkls 30 m garumā, 2 naktsšņores 80 m garumā. Ilgāja ezerā tika izņemti 2 zivju zvejas tīkli 100 m garumā.

Pārskata periodā paveiktie darbi:

* Veikti 193 organizēti speciālie reidi pie/uz novada ūdenstilpēm.
* Uzsāktas 9 administratīvās lietvedības lietas par makšķerēšanas, vēžošanas un zemūdens medību vai licencētās makšķerēšanas noteikumu pārkāpumiem.
* Veikta ūdeņu kvalitātes rādītāju noteikšana Alūksnes ezerā jūnijā astoņās peldēšanas vietās (Melnums, Kempings, Šūpalas, Kolberģis, Ezermalas iela, Zirgu dzirdinātava, Vējiņš, Pilssala). Novirzes no normas netika konstatētas.
* Alūksnes ezerā zivju resursi palielināti par 35419 vienvasaras zandartu mazuļiem, Indzera ezerā par 13000, Sudala ezerā par 14000 vienvasaras zandartu mazuļiem.
1. **Pasākumi aģentūras vadības pilnveidošanai**

Pasākumi, kas veikti 2020. gadā, lai pilnveidotu Aģentūras vadību:

* Dalība Interreg Estonia – Latvia projekta “Ūdens objekti bez robežām” seminārā “Gaujas un Salacas baseinu ūdeņu ekoloģiskā kvalitāte un tās uzlabošanas iespējas, praktiskie risinājumi”.
1. **Budžeta informācija**

Aģentūras galvenie ienākumi ir no licencētās makšķerēšanas organizēšanas, kurus veido ieņēmumi no realizētajām makšķerēšanas licencēm. 2020. gadā tika pārdotas 3 158 licences par kopējo summu 15 836 EUR.

4.1.tabula

**Ieņēmumi no licencētās makšķerēšanas, sadalījumā licenču veidiem 2020. gadā (*euro*)**

|  |  |  |  |
| --- | --- | --- | --- |
| **Licences veids** | **Maksa par licenci (eur)** | **Pārdoto licenču skaits (gab.)** | **Ieņēmumi (eur)** |
| Mēneša | 10 | 1 | 10 |
| Dienas | 3 | 67 | 201 |
| Vasaras sezonas | 20 | 0 | 0 |
| Ziemas sezonas | 15 | 3 | 45 |
| Rudens sezonas | 20 | 0 | 0 |
| Vienas dienas līdaku makšķerēšanai | 5 | 0 | 0 |
| Maija mēneša septiņu dienu līdaku makšķerēšanai | 25 | 0 | 0 |
| Vienas dienas foreļu makšķerēšanai | 5 | 0 | 0 |
| Mēneša licence, izņemot līdaku makšķerēšanu maijā | 15 | 106 | 1590 |
| Mēneša licence par samazinātu maksu, izņemot līdaku makšķerēšanu maijā | 10 | 400 | 4000 |
| Mēneša licence par samazinātu maksu, izņemot līdaku makšķerēšanu maijā | 5 | 525 | 2625 |
| Vienas dienas licence, izņemot līdaku makšķerēšanu maijā | 3 | 1885 | 5655 |
| Vienas dienas licence līdaku makšķerēšanai maijā | 10 | 171 | 1710 |
| **KOPĀ:**  | 3158 | 15836 |

 Pamatojoties uz Alūksnes novada domes 2020. gada 27. februāra saistošajiem noteikumiem Nr. 5/2020 “Par licencēto makšķerēšanu Alūksnes ezerā”, 20% no kopējiem ieņēmumiem par licencētās makšķerēšanas organizēšanu jeb 3 167 EUR un 30% ieņēmumiem no rūpnieciskās zvejas jeb 452  EUR tika pārskaitīti Valsts Zivsaimniecības pārvaldei.

4.2.tabula

**Pašvaldības budžeta finansējums un pašu ieņēmumi un to izlietojums (*euro*)**

|  |  |  |  |  |
| --- | --- | --- | --- | --- |
| Nr.p.k. | Finanšu līdzekļi | 2018. gada izpilde | 2019. gada izpilde | Pārskata gads (2020.) |
| PA “ALJA” | Alūksnes novada publisko ezeru teritorijas labiekārtošana | PA “ALJA” | Alūksnes novada publisko ezeru teritorijas labiekārtošana |
| Plāns | Izpilde | Plāns | Izpilde |
| **1.** | **Naudas līdzekļu atlikums perioda sākumā** | **2739** | **17375** | **4172** | **11237** | **11237** | **0** | **0** |
| **2.** | **Ieņēmumi no pamatdarbības** | **89047** | **109026** | **0** | **107382** | **104479** | **6000** | **6000** |
| 2.1. | transferti, t.sk. LAD | 0 | 0 | 0 | 516 | 516 | 0 | 0 |
| 2.2. | nenodokļu ieņēmumi | 21363 | 21569 | 0 | 19253 | 14368 | 0 | 0 |
| 2.3. | maksas pakalpojumi un citi pašu ieņēmumi | 1569 | 7013 | 0 | 7456 | 9438 | 0 | 0 |
| 2.4. | pašvaldības asignējumi | 65315 | 80444 | 0 | 80157 | 80157 | 6000 | 6000 |
| 2.5. | ELFLA finansējums | 0 | 0 | 0 | 0 | 0 | 0 | 0 |
| 2.6. | No īpašuma pārdošanas | 800 | 0 | 0 | 0 | 0 | 0 | 0 |
| **3.** | **Izdevumi no pamatdarbības** | **74411** | **115401** | **3935** | **118619** | **113121** | **6000** | **6000** |
| 3.1. | Atlīdzība (darba samaksa, darba devēja VSAOI) | 44608 | 52283 | 0 | 67000 | 64278 | 0 | 0 |
| 3.2 | Preces un pakalpojumi | 26672 | 63118 | 3935 | 44716 | 41940 | 6000 | 6000 |
| 3.3. | Pamatkapitāla veidošana | 3131 | 0 | 0 | 6903 | 6903 | 0 | 0 |
| **4.** | **Naudas līdzekļu atlikums perioda beigās** | **17375** | **11 000** | **237** | **0** | **2595** | **0** | **0** |

Aģentūras pamatdarbības ieņēmumus veido makšķerēšanas licenču realizācija, nodevas par laivu turēšanu, rūpnieciskās zvejas tiesību noma, makšķerēšanas karšu realizācija un zušu nozvejas procesa nodrošināšana. Salīdzinot 2020. gadu ar 2019. gadu, pamatdarbības kopējie ieņēmumi ir samazinājušies par 4 547 EUR jeb 4,17 %, ko galvenokārt ietekmēja ledus neesamība ziemas periodā, kā rezultātā samazinājās ieņēmumi no makšķerēšanas licenču un karšu realizācijas.

Par 1,98 % jeb 2 280 EUR ir samazinājušies izdevumi. 2020. gadā 56,82 % no kopējo izdevumu struktūras veido atlīdzība, kura vērtības ziņā, salīdzinot ar pagājušo gadu, ir palielinājusies.

4.3.tabula

**Plānotie ieņēmumi un izdevumi 2021. gadā (*euro*)**

|  |  |  |
| --- | --- | --- |
| Nr.p.k. | Finanšu līdzekļi | PA “ALJA” , plāns |
| **1.** | **Naudas līdzekļu atlikums perioda sākumā** | **2595** |
| **2.** | **Ieņēmumi kopā** | **91432** |
| 2.1. | Nodevas (laivu turēšana, speciālā atļauja) | 193 |
| 2.2. | Nenodokļu ieņēmumi (makšķerēšanas licences, rūpnieciskās zvejas tiesību noma) | 12375 |
| 2.3. | Alūksnes novada pašvaldības finansējums (asignējumi) | 67629 |
| 2.4. | Maksas pakalpojumi (makšķerēšanas kartes, zušu nozveja) | 5535 |
| 2.5. | Ieņēmumi par nomu un īri | 2800 |
| 2.6. | Ieņēmumi par komunālajiem pakalpojumiem | 2900 |
| **3.** | **Izdevumi kopā** | **94027** |
| 3.1. | Atlīdzība (darba samaksa, darba devēja VSAOI) | 62641 |
| 3.2. | Preces un pakalpojumi | 31386 |
| **4.** | **Naudas līdzekļu atlikums perioda beigās** | **0** |

4.4.tabula

**Zivju fonda finansējuma un pašvaldības līdzfinansējuma izlietojums(*euro*)**

|  |  |  |  |
| --- | --- | --- | --- |
| **Finansētājs** | **2018. gads** | **2019. gads** | **2020.gads** |
| Alūksnes novada pašvaldība | 4167 | 3910 | 6528 |
| Zivju fonds | 13600 | 10896 | 22424 |
| Alūksnes novada pašvaldības aģentūra “ALJA” | - | 3844 | - |
| **Kopā** | **17767** | **18650** | **28952** |

4.5.tabula

**Latvijas vides aizsardzības fonda un pašvaldības līdzfinansējuma izlietojums (*euro*)**

|  |  |  |
| --- | --- | --- |
| **Finansētājs** | **2019. gads** | **2020. gads** |
| Alūksnes novada pašvaldība | 39012 | - |
| Latvijas vides aizsardzības fonds | 83828 | - |
| **Kopā** | **122840** | **-** |

 Aģentūra no 2018. gada līdz 2020. gadam realizēja 11 projektus zivju resursu papildināšanā, 2 projektus zivju resursu aizsardzībā un uzraudzībā, 2 projektus zinātniskās pētniecības programmu finansēšanā un līdzdalībā starpvalstu sadarbībā zinātniskajos pētījumos zivsaimniecībā, 3 projektus jaunas infrastruktūras izveidei. Kopā tika realizēti projekti par kopējo summu 243 724 EUR.

1. **Projekti**

2020. gadā Lauku atbalsta dienests no Zivju fonda līdzekļiem atbalstīja sešus Aģentūras projektus:

* “Zivju resursu pavairošana Alūksnes ezerā” ar Zivju fonda finansējumu par kopējo summu 9000 EUR zandartu mazuļu iegādei (t.sk. finansējuma daļa no Alūksnes novada pašvaldības budžeta 2000 EUR);
* “Zivju resursu pavairošana Sudala ezerā” ar Zivju fonda finansējumu par kopējo summu 3557 EUR zandartu mazuļu iegādei (t.sk. finansējuma daļa no Alūksnes novada pašvaldības budžeta 957 EUR);
* “Zandartu pavairošana Indzera ezerā” ar Zivju fonda finansējumu par kopējo summu 3303 EUR zandartu mazuļu iegādei (t.sk. finansējuma daļa no Alūksnes novada pašvaldības budžeta 903 EUR);
* “Alūksnes novada publisko ūdenstilpju zivju resursu aizsardzība” ar Zivju fonda finansējumu par kopējo summu 1899 EUR piekabes “Respo 750V571 Multiroller” iegādei (t.sk. finansējuma daļa no Alūksnes novada pašvaldības budžeta 399 EUR);
* “Zivsaimnieciskās ekspluatācijas noteikumu izstrāde Pededzes upei Alūksnes novada teritorijā” ar Zivju fonda finansējumu par kopējo summu 5324 EUR ekspluatācijas noteikumu izstrādei (t.sk. finansējuma daļa no Alūksnes novada pašvaldības budžeta 1100 EUR);
* “Zivsaimnieciskā izpēte Alūksnes ezerā” ar Zivju fonda finansējumu par kopējo summu 5869 EUR izpētes veikšanai (t.sk. finansējuma daļa no Alūksnes novada pašvaldības budžeta 1169 EUR).
1. **Personāls**

 Amata vietu skaits - 5. Aģentūrā strādā pieci darbinieki. Trīs darbiniekiem ir augstākā izglītība, diviem vidējā. Darbinieki: 3 vīrieši un 2 sievietes vecuma grupā no 30 līdz 47 gadiem.

1. **Komunikācija ar sabiedrību**

Informācija par Aģentūras darbu un pasākumiem regulāri tiek atspoguļota interneta mājaslapās: [www.aluksnesezers.lv](http://www.aluksnesezers.lv), [www.aluksne.lv](http://www.aluksne.lv), [www.copeslietas.lv](http://www.copeslietas.lv), [Facebook.com/aluksnesezers](http://www.aluksniesiem.lv) un Alūksnes novada pašvaldības informatīvajā izdevumā „Alūksnes Novada Vēstis”.

1. **2020. gada galvenie pamatuzdevumi**
* Veikt regulārus, organizētus reidus novada ūdenstilpēs (izņemot ūdenstilpēs, kurās zvejas tiesības nepieder valstij).
* Veikt Jūras kraukļu (Phalacrocorax carbo) populācijas ierobežošanu.
* Veikt ūdens kvalitātes kontroli.
* Veikt zivju nārsta vietu ierīkošanu.
* Papildināt zivju resursus.
* Uzsākt Alūksnes ezera attīrīšanu.
* Piedalīties bērnu un jauniešu nometnes organizēšanā pie Alūksnes ezera.
* Organizēt makšķerēšanas sacensības.
* Piedalīties pasākumu organizēšanā Pilssalā.
* Turpināt Catch & Release (Ķer un Atlaid) kampaņu.
* Izveidot laivu nolaišanas vietu.
* Veikt niedru pļaušanu.
* Labiekārtot atpūtas vietu “Līkais bērzs”.
* Uzstādīt Alūksnes ezera ūdens navigācijas zīmes.
* Piesaistīt līdzekļus zivju resursu papildināšanai, aizsardzībai un infrastruktūras pie ūdeņiem izveidei.
* Piesaistīt līdzekļus Alūksnes ezera attīrīšanas darbiem.
* Piedalīties kvalifikācijas celšanas semināros.
1. **Nākamajā gadā plānotie pasākumi:**
* Veikt regulārus reidus novada ūdenstilpēs.
* Veikt ūdens kvalitātes kontroli.
* Papildināt zivju resursus novada publiskajās ūdenstilpēs.
* Piedalīties/atbalstīt bērnu un jauniešu nometnes organizēšanu.
* Organizēt makšķerēšanas sacensības.
* Piedalīties dažādu pasākumu organizēšanā, t.sk. bērnu nometnes, makšķerēšanas sacensības, sporta un kultūras pasākumi.
* Veikt aģentūras popularizēšanu (reklāma, informatīvie bukleti).
* Turpināt Catch & Release kampaņu.
* Labiekārtot peldēšanas vietas pie Alūksnes ezera ar glābšanas līdzekļiem un informāciju.
* Veikt finanšu līdzekļu piesaisti zivju resursu papildināšanai, aizsardzībai, pētniecībai un infrastruktūras izveidei.
* Piedalīties kvalifikācijas celšanas semināros.
1. **Zvērināta revidenta atzinums par saimniecisko darbību**

Pamatojoties uz neatkarīgā revidenta SIA “Nexia Audit Advice” (licence Nr.134) ziņojumā Nr. P8/2020/RZ par pašvaldību kopumā, ir teikts, ka: *pievienotais finanšu pārskats sniedz patiesu un skaidru priekšstatu par Alūksnes novada pašvaldības finansiālo stāvokli 2020.gada 31.decembrī un par tās darbības finanšu rezultātiem un naudas plūsmu gadā, kas noslēdzās 2020.gada 31.decembrī, saskaņā ar Ministru Kabineta 2018.gada 19.jūnija noteikumiem Nr. 344 „Gada pārskata sagatavošanas kārtība”.*

Domes priekšsēdētājs A. DUKULIS